Fimm ára bandarískur drengur frá Michigan hefur vakið heimsathygli fyrir að bjóða öllum bekknum í leikskólanum sínum til að mæta og fylgjast með því þegar hann var ættleiddur í sýslumannshúsi . BBC greinir frá þessu . Litli strákurinn sem heitir Michael varð hluti af nýju fjölskyldunni sinni með formlegum hætti í sýslumannshúsi Kent sýslunnar . Deildu forsvarsmenn sýslunnar mynd af Michael þar sem hann sést sitja við hlið fósturforeldra sinna . Fyrir aftan hann sátu bekkjarfélagar hans með hjartalöguð pappírsspjöld á prikum . Nokkur þeirra útskýrðu svo hvers vegna þau mættu . „ Michael er besti vinur minn , “ er haft eftir litlum strák að nafni Steven . „ Ég heiti Lily og ég elska Michael , “ sagði ein lítil stelpa við dómarann Patriciu Gardner . „ Við hófum skólaárið sem fjölskylda , “ er haft eftir kennara Michael . „ Fjölskyldur þurfa ekki að hafa rétta erfðaefnið , því fjölskylda er stuðningur og ást . “ Hópurinn fagnaði svo vel og klappaði þegar tilkynnt var að ættleiðingin hefði gengið í gegn . Í frétt BBC kemur fram að 37 munaðarlausum börnum hafi verið komið fyrir hjá nýjum fjölskyldum á fimmtudaginn var . „ Ég elska pabba minn ! “ kallaði Michael svo fyrir utan sýslumannshúsið í för með nýjum foreldrum sínum .